مهدي بن تومرت

محمد او تغمرت المعروف ب سمية المهدي بن تومرت هوا واحد لمعدل دياني مغريبي مسلم من قبايل مصمودة ؤهوا لاب الروحي ديال الدولة لموحدية التومرتية ؤ لبناي اللول ديال لموڤمو لموحيدي، تزاد ف لاطلس الصغير ف جوايه ديك 1080م. لواليد ديالو جا من قبيلة ديال ارغن ؤ لواليدة ديالو جات من لقبيلة ديال امسكالن اللي بجوجهوم فروعا ديال مصمودة. السيد هادا عندو تاتير عضيم و كبير ؤ ماليه متيل على لمغريب سيرتو فالدين و السياسة و لاتر ديالو باقي حتال دابا حيت معا التاسيس ديالو ل اعضم دولة ݣاع فلغرب لاسلامي وخلا بيها لمغريب يوصل ل حد التواسع ديالو ب لفضل د لمحضار و لعشير ديالو عبد لمومن لݣومي، هوا اللول اللي دخل مفهوم "امارة لمؤمنين" ل لمغريب و ماعتارفش ب لخلافة ف لمشرق د لعباسيين و لفاطميين. ؤ هوا اللي حط لقاعيدة د لحزب الراتيب اللي كايتقرا ف الجوامع د لمغريب جماعة ليومينا هادا فلفجر و لمغرب، ؤ هوا بنادم اللولاني اللي تشهد بالديكر دلكلمة ديال "مخزن" باش يمعني على السلطة لمركزية ديال لبلاد. يقدر يتݣال باللي بن تومرت هوا اللي رشم لملامح اللولة و رّئيسية ديال الدولة لمغريبية اللي كانعرفوها دابا. حياتو. بدية ديال حياتو. تزاد محمد بن تومرت ف جوايه عام 437هـ/1080م ف واحد ليبان اللي كانت فيه الدولة لمرابطية ديال صحراوا الصناهجا فلعز دلقوة ديالها واللي كانت شادة من غانا حتال قرطبة، فلقبيلة ديال هرغة، وهيا وحدة من بين لقبايل لكبار ديال مصمودة اللي كانت شادة لوتاد فبلاد سوس، واما السمية ديال تومرت بتاشلحيت راه كاتعني السعد وكاتقول لخبّيرة باللي ماحناه (جداتو) فاش ولدات باه نقزات و غوتات بلفرحة وبدات كاتقول ""اتومرت اينو! .. اتومرت اينو"! " زعما "اسعدي! اسعدي! "، وكان باه عبد الله تومرت راجل دياني و معقول ؤ عندو مقام عالي فالدوار ديالو، وهادشي غايدكرو بن خلدون و غايقول عليه "كان اهل بيته اهل نسك و رباط" زعما كبر ف فاميلة ناسها دايينها فالدين ديالهوم هادشي علاش ضروري كان غايتاتر بيهوم و غايتحل على لكتوبا و لقراية دلعلوم الدينية و الشرعية. هاد الدري كان قراي واعر حتا فعمر صغير قدر يحفض لقران و لحاديت و يعرف شحال من حاجة فالدين حتا سماو عليه دوارو ب "اسافو" زعما لمشعل حيت "ايفو" بتاشلحيت هيا "ضوا" / "نوّر". داكشي اللي قرا بن تومرت ولا اسافو فدوارو الصغير فسوس ماقدوش وماشبعش من لعافية دلقراية و التبقشيش اللي شاعلة فيه داكشي علاش مشا ل لاندالوس ف قرطبة اللي كانت لعاصمة و لحاضرة د لعلوم فداك الزمان و قرا عند اساسيد كبار لهيه بحال لقاضي بن حمدين اللي كان واحد الساد مجهد و مشهود ليه بمعرفتو لواسعة. مورا مادوز شي بركة د لوقت تما داز ل لمشرق و سبق ب لاسكندرية ف ميصرا ؤ كان ولف يحضر للدروس ديال بوبكر الطرطوشي و عاد داز ل لحجاز تما فين دار لفرض د لحج وزاد كمل طريقو لبلاد الشام و منبعد ل بغداد ف لعيراق فاش تلقا لعلوم عند عولامها لكبار. فاش بن تومرت وصل ل هاد لبلدان لقا باللي الدولة لمسلمة د لعباسيين بدات كاضعاف و لحملات الصاليبية قدرات تزطم على لقدس ف 1099م. لڤيراج فين تبدلات حياتو. على حساب لكتاب ديال "الانيس المطرب بروض القرطاس في اخبار ملوك المغرب و تاريخ مدينة فاس"، لي كتبو تّوارخي لمغريبي بن ابي زرع عام 1326م ف "باب الخبر عن الدولة الموحدية المومنية و قيامها على يد محمد بن تومرت المسمى بالمهدي" ݣال بلي بن تومرت فالتسافيرة ديالو ل لمشرق تلاقا بالشيخ لامام بوحامد لغزالي و تبعو فواحد لوقيتة ديال تلتسنين تما الشيخ رد ليه لبال و بدا كايقشع تامطوريت ديال هاد الطالب لمحضار. تما لغزالي عجباتو الشخصية ديال اسافو ؤ وقتما كان الشيخ كايدوي عليه معا جماعتو كايقول ليهوم: "لابد لهذا البربري من دولة، اما انه يثور بالمغرب الاقصى ويظهر امره و يعلو سلطانه و يتسع ملكه فان ذلك ظاهر عليه في صفائه و بائن عليه في شمائله وردت بذلك الاخبار ودلت عليه العلامات و الاثار. " زعما هاد الشلح والابدا ماغايدير دولة، وغايبلبلها ف لمغريب لبعيد وكاينين ايماري باللي غايعلا شانو ؤ غايوساع سلطانو و ملكو حيت هادشي باين عليه فصفاه و خصايلو، هاد لهضرة غايوصلوها ليه دوك الناس اللي كانو حاضرين ل بوحامد لغزالي فاش قالها… ؤ فاش غايفكر يرجع ل بلادو ف لمغريب بن تومرت غايزيد لياقين ديالو ب الدعوة ديالو واللي واقفة على "الامر بالمعروف و النهي عن المنكر" وباش يعاود يصحح لعاقيدة ل الناس ؤ يهديهوم ل الطريق لمسلكة.